Rju achte foarsitter,

Mei dizze brief ynformearje ik jo út namme fan it kabinet oer myn reaksje op it advys fan DINGtiid oangeande de mooglike ynrjochting fan in lanlike kommisje Frysk. Dat advys is útbrocht nei oanlieding fan de troch jo Keamer oannommen moasjes fan Bevers (VVD) en Van der Molen (CDA) (1162)[[1]](#footnote-3) en fan Romke de Jong (D’66) c.s. (1161)[[2]](#footnote-4), dêr’t yn fersocht wurdt te ûndersykjen oft in lanlike kommisje Frysk ynsteld wurde kin en hoe’t de wetlike soarchplicht en ferantwurdlikens foar de Fryske taal en kultuer fierder útwurke wurde kin.

**Gearfetting advys**

DINGtiid advisearret de oprjochting fan in Lanlike Kennistafel Frysk (LKF) om de rol fan it Ryk binnen it Fryske taaldossier te fuortsterkjen en te bestindigjen. Hoewol’t binnen de besteande struktuer fan de Bestjoersôfspraak Fryske Taal en Kultuer (BFTK) al geregeld oerlis is oer de útfiering en monitoaring fan it Fryske taalbelied, sjocht DINGtiid ferlet fan fuortsterke koördinaasje en strategyske ôfstimming út it Ryk wei op bestjoerlik nivo. De oprjochting fan de LKF soe hjiroan bydrage kinne.

Neffens it advys fan DINGtiid moat de LKF him rjochtsje op ’e útfiering fan ’e ferantwurdlikheden dy’t folgje út it Europeesk Hânfêst foar Regionale en Minderheidstalen. De fokus leit hjirby op ûnderwerpen dêr’t it Ryk fuort ferantwurdlik foar is, lykas it neilibjen fan Europeeske ferplichtingen en it stimulearjen fan belied foar it beskermjen fan it Frysk. Ek jout DINGtiid oan dat de LKF ynrjochte wurde moat lâns besteande struktueren en in Rykssintern gremium wêze moat. “Binnen de ramten fan de Europeeske rapportaazjesyklus en yn it ferlingde dêrfan ek de BFTK, is der in helder, wurkber en foarsisber wurkplan, sawol ynhâldlik as yn tiidromte.”

DINGtiid advisearret de kennistafel gear te stallen út in ferskate groep leden, mei in bestjoerlike en maatskiplike eftergrûn. Ofhinklik fan ’e aginda kin de foarsitter fan ’e LKF yn foarkommende gefallen ek fakministers útnûgje om oan spesifike gearkomsten diel te nimmen.

DINGtiid advisearret de LKF jierliks yn juny byinoar komme te litten. Yn in amtlike tariedingsgearkomste in healjier earder wurdt de wurklist foar de jiergearkomste taret en fêststeld. De LKF hat sa neffens DINGtiid gjin eigen middels nedich, mar wol in amtlik sekretariaat om de tafel effektyf te stypjen. Dit sekretariaat sil ferantwurdlik wêze foar sawol de tarieding en ferslachlizzing fan de gearkomste en it útsetten fan aksjepunten. DINGtiid advisearret om de gearkomste fan de LKF op te splitsen yn in ynhâldlik en in bestjoerlik part. By it ynhâldlik part wurdt de troch it sekretariaat sammele ynbring presintearre en yn it bestjoerlik part wurde besluten nommen. By it twadde part is allinnich it bestjoerlik kontingint oanwêzich, oanfolle mei DINGtiid om te advisearjen.

**Appresjaasje advys**

Alderearst wol ik DINGtiid betankje foar it advys. It advys biedt weardefolle ynsichten yn de wize wêrop’t de soarchplicht foar de Fryske taal effektiver ynfolle wurde kin troch it Ryk. It Frysk is in offisjele Rykstaal en makket diel út fan it rike kulturele erfgoed fan Nederlân. It kabinet ûnderskriuwt it belang fan it behâld en it befoarderjen fan it Frysk.

It kabinet stiet posityf tsjin de oprjochting fan in Lanlike Kennistafel Fries (LKF) oer om har soarchplicht foar it Frysk fierder te fuortsterkjen en bestindigjen. Dizze tafel kin fan op ferskate wizen fan wearde wêze. De tafel jout kennis en ekspertize út it Fryske fjild in direkte tagong ta it Ryk en ferlytset dêrmei de ôfstân tusken De Haach en Fryslân.

Graach ûnderskriuw ik de befining fan DINGtiid dat de LKF ynrjochte wurde moat neffens besteande struktueren. De kennistafel moat him bewege binnen de besteande wetlike en beliedsmjittige ramten, mei respekt foar de provinsjale autonomy en de al definiearre ferantwurdlikheden yn ’e gearwurking tusken it Ryk en de Provinsje Fryslân. Dizze ferantwurdlikheden binne fêstlein yn it Europeesk Hânfêst foar Regionale en Minderheidstalen, it Ramtferdrach oangeande de beskerming fan nasjonale minderheden, de Wet gebrûk Fryske taal en de BFTK. Wol biedt de LKF de mooglikheid om tusken de sykly fan de BFTK nije ûntwikkelings te sinjalearjen. De LKF kin sa bydrage oan in soarchfâldige útfiering en monitoaring fan de ambysjes dy’t yn de BFTK fêstlein binne en soarget derfoar dat strukturele oandacht foar it Frysk ek op bestjoerlik nivo yn de Ryksaginda ferankere wurdt.

Ik sjoch de LKF as komplemintêr oan de besteande oerlizzen binnen it BFTK-proses en de jierlikse ynhâldlike wurkbesite dat ik oan Fryslân ôflis. De LKF moat dêrby sjoen wurde as oerlistafel en net as advyskommisje. Ik sil yn ’e kommende moannen om tafel mei de belutsen partijen, wêrûnder de Provinsje Fryslân, oare departeminten en DINGtiid, om te kommen ta in plan fan oanpak foar de oprjochting, gearstalling en ynfolling fan de tafel. Sa wurdt deroer neitocht om DINGtiid te belûken by it opheljen fan sinjalen út it Fryske fjild as tarieding fan de wurklist fan de LKF. De gearstalling fan ’e tafel sil útwurke wurde yn in gearkomste mei DINGtiid, de Provinsje Fryslân en de belutsen departeminten. Op dizze gearkomste sil troch de oanbelangjende partijen mei-inoar ferkend wurde hoe’t in brede en represintative gearstalling realisearre wurde kin. It útgongspunt dêrby is dat de tafel gjin Haachske oangelegenheid wurdt, mar in troch it Fryske fjild droegen oerlisstruktuer dêr’t de ynbring fan lokale kennis en ekspertize sintraal yn stiet. Ik hechtsje deroan dat wy de ynrjochting fan ’e kennistafel budzjetneutraal útfiere, sjoen de budzjettêre opjeften dêr’t it Ryk foar stiet. Ik stribje dernei jo Keamer yn ’e hjerst hjir fierder oer te ynformearjen.

Ut namme fan it kabinet,

De minister fan Ynlânske Saken en Keninkryksrelaasjes,

F. Rijkaart

1. Keamerstik II 2022/23, [36200 VII, nr. 132](https://zoek.officielebekendmakingen.nl/kst-36200-VII-132.html) [↑](#footnote-ref-3)
2. Keamerstik II 2022/23, [36200 VII, nr. 128](https://zoek.officielebekendmakingen.nl/kst-36200-VII-128.html) [↑](#footnote-ref-4)